Ann Linde, utanríkisráðherra Svíþjóðar, segir að ákveðið hafi verið að flýta úttekt á varnar- og öryggismálum Svía. Skýrsla á að vera tilbúin innan tveggja vikna.
Það er fyrst og fremst spurningin um hvort Svíar eigi að sækja um aðild að Atlantshafsbandalaginu, NATO, sem er til athugunar. Afstaða bæði Finna og Svía gjörbreyttist við innrás Rússa í Úkraínu. Umtalsverður meirihluti Finna vill nú ganga í NATO og í vikunni sýndi ný könnun að í fyrsta sinn er meirihluti Svía er sömu skoðunar. 51% eru fylgjandi NATO-aðild, 24% á móti og 25 prósent taka ekki afstöðu. Stuðningur við NATO-aðild enn meiri í Finnlandi.
Errki Tuomioja, fyrrverandi utanríkisráðherra Finnlands og núverandi forseti Norðurlandaráðs, bendir á að mikill meirihluti finnskra þingmanna vilji NATO-aðild sem fyrst.
Umræðurnar í Finnlandi hafa aukið þrýsting á sænsk stjórnvöld segir Ann Linde, utanríkisráðherra Svíþjóðar; fólk vilji vita hver afstaða Svía verði.
Stjórnarandstaðan í Stokkhólmi, sem er hlynnt NATO-aðild, fagnar því að úttekt Svía verði hraðað. Hans Wallmark, talsmaður Moderaterna, hægri-flokksins, segir mestu skipta að Svíar og Finnar séu samstíga.
Margir fréttaskýrendur gera fastlega ráð fyrir að Finnar sæki um aðild að NATO. Errki Tuomioja telur að Finnar gangi í bandalagið.
Stuðningsmenn inngöngu Finna og Svía í Atlantshafsbandalagið vonast til að löndin verði formlega tekin inn á leiðtogafundi NATO í Madrid í lok júní. Krister Bringéus, fyrrverandi sendiherra og sérfræðingur í öryggismálum, telur þó að í praxís verði löndin aðilar um leið og Norður-Atlantshafsráðið, sem er helsti vettvangur ákvarðanatöku innan NATO, hafi samþykkt umsókn landanna. Það gerist líklega á innan við viku frá aðildarumsókn.

Svíar hafa ákveðið að hraða undirbúningi mögulegrar NATO aðildar svo þeir verði samstíga Finnum. Skýrsla um málið á að vera tilbúin innan hálfs mánaðar.